Jørn Pedersen (S), 2004-02-06:
Man må sige, at umiddelbart lyder det forslag, vi har her, jo sympatisk.
Jeg vil gerne sige om den anden del af forslaget, som Venstres ordfører ikke var inde på, hvor man taler om pension forskellige steder fra, at den del støtter vi; jeg vil nemlig starte med at være positiv, har jeg bestemt mig for.
Det drejer sig om, at man ikke kan få pension to steder fra samtidig.
Der kan regeringen så spare lidt penge, og det vil vi godt være med til at støtte.
Men når jeg har sagt, at tanken her er sympatisk, så vil jeg også godt sige, at jeg er meget i tvivl om, om det er den rigtige model, man har valgt.
Jeg er meget i tvivl.
Og jeg tror det faktisk ikke, for lad os se på, hvem det er, der får glæde af det her.
Hr. Flemming Oppfeldt illustrerede ud over den tekniske gennemgang af lovforslaget ganske tydeligt, hvad det er for grupper, man har i tankerne.
Det er jo ikke de store grupper på arbejdsmarkedet, der er tale om her, og jeg er nervøs for, at der vil være social slagside blandt de grupper, der vil benytte sig af forslaget.
Man kan spørge: Hvor er det i grunden, vi har problemet med at fastholde folk på arbejdsmarkedet?
Hr. Flemming Oppfeldt var selv meget inde på det.
Det er meget svært eksempelvis for personer over 55 år at komme i arbejde, hvis de først er kommet ud af arbejdsmarkedet.
Her burde vi vel i stedet for kigge på: Hvad kan vi gøre dér, hvor der er tale om de mange, for hvem det virkelig er et problem at nå frem til pensionsalderen og nå frem til at kunne komme på efterløn?
Jeg synes også, vi burde interessere os en hel del for at gøre det mere attraktivt for de over 60-årige at være aktive, efter at de er gået på efterløn.
Vi har været fremme med nogle tanker - det er ikke sikkert, at det er den endelige målsætning - om, at der kunne være en grænse, som man kunne gå op til, uden at det blev modregnet. Jeg tror, vi kommer til at diskutere sådan nogle ting, hvis vi virkelig mener, at vi vil have nogle af de medarbejdere, der i dag forsvinder fra arbejdsmarkedet, og som ikke synes, at det er attraktivt. Så vil jeg også godt sige, at jeg synes, det er et
Det er jo derfor, at jeg tidligere spurgte hr. Flemming Oppfeldt,
om det var den mest geniale måde at anvende 100 mio. kr. på.
Det har jeg meget svært ved at se at det er.
Jeg kunne godt forestille mig helt andre modeller også omfattende andre aldersgrupper, hvor vi fik mere for pengene.
Det må jo trods alt være det, vi samlet set må gå efter, hvis vi mener noget med, at det grå guld skal være en værdifuld arbejdskraft.
Jeg synes, at vi her i Folketinget burde interessere os meget for, hvordan vi får flere ud på arbejdsmarkedet, og også for, som nogle af spørgsmålene gik på, hvordan vi får mere gang i beskæftigelsen. Jeg ved godt, at vi kommer længere ud, end forslaget indikerer, men jeg synes, at når man nu siger, at det er en god tanke, at vi interesserer os for, hvordan vi kan fastholde folk i længere tid på arbejdsmarkedet, at man med det forslag her begynder fra den forkerte ende.
Jeg synes også, det er tvivlsomt, for får vi ikke en situation, hvor vi vil belønne nogle af dem, der i forvejen ville blive på arbejdsmarkedet, i stedet for at tænke anderledes og sige: Kunne vi sikre os, at nogle af dem, der er på vej ud af arbejdsmarkedet, kunne blive?
Med disse bemærkninger vil jeg sige, at vi bortset fra den del, der handler om dansk pension og udenlandsk pension, ikke kan støtte forslaget.
Det andet
vil vi til gengæld godt love at støtte.
Jeg vil dog ikke bede om at få forslaget delt, for det synes jeg ville være for stor en opgave.